**חתרנות כהטרמה: ביטויים של שינוי בספרות הקיבוצית. עיון ביצירות נתן שחם**

עמי כהנא. אוניברסיטת בר אילן. ישראל. acahana@kfar-aza.org.il

תקציר למושב: ספרות עברית בהקשר השוואתי. מארגנת: גב' קארן גרומברג.

**Subversive Expressions in the Kibbutz Literature as Anticipation of Future Changes in the Kibbutz. Studies of Nathan Shaham’s Literature**

 acahana@kfar-aza.org.il Ami Cahana . Bar-Ilan University. Israel.

Presentation for the Thematic Session:  Hebrew Literature in Comparative Context. Organizer: Ms. Karen Grumberg,

 *אי-שם בתחילת הדרך אולי השתבש דבר-מה בחשבוננו הגדול, היסודי*. עמוס עוז, *מנוחה נכונה*

בשני העשורים האחרונים מתרחשים שינויים מואצים באורחות החיים של הקיבוצים וחבריהם. בתקופה זו ניכר גידול רב ביצירות ספרותיות העוסקות בחיי הקיבוץ שנכתבו בידי יוצרים שנולדו וגדלו בקיבוץ. שפע זה של כתיבת ספרותית עכשווית, בנוסף לכמות גדולה של עבודות מחקר עדכניות על השינויים בקיבוץ מצביע על עניין מיוחד שיש בחיפוש מקורות ומגמות השינויים בקיבוץ בתוך מדיום הספרות הקיבוצית. בחברה הקיבוצית מתקיים ויכוח נוקב ומר על מקורות השינויים, האם הם אימננטיים ומחויבי המציאות או חיצוניים לחיי הקיבוץ וניתן לדחותם.

בהרצאה זו אבקש להראות כי ניתן לזהות בספרות הקיבוצית המוקדמת ביטויים מטרימים לשינויים בקיבוץ ברבדים הפילוסופים, האידיאולוגים, הפסיכולוגים והסוציולוגים לפני שהופיעו בפרקטיקה. אטען כי למרות שהקיבוץ התייחס אל עצמו כתופעה חברתית ייחודית ואוטונומית וראה עצמו במשך תקופה ארוכה כגורם משפיע אך עמיד בפני השפעות של האחרים עליו, הוא היווה תמיד חלק מתופעה האנושית כללית שבמסגרתה משתנה התודעה של היחיד והקבוצה.

הבחינה תיעשה באמצעות ניתוח לאורך שלוש תקופות של יצירתו הספרותית של נתן שחם חבר קיבוץ בית אלפא, הקיבוץ הראשון של השומר הצעיר. כתיבתו של שחם מלווה את התהליך המייסר של השינוי בקיבוץ ובאורחות חייו במגוון ז'אנרים: בסיפורים הקצרים, במחזות וברומנים. יצירתו המוקדמת (שנות ה-40 וה-50), מבטאת ברובד הגלוי את התפיסה ההגמונית והקונפורמיסטית, שבה חבר הקיבוץ משרת את הקיבוץ והחברה ואלה משמשים כלי בתהליך הבניה של הבית הציוני בארץ ישראל, בתקופה ה'אמצעית' (שנות ה60 וה-70) נראים בספרות ביטויי ביקורת גלויה ואפשרות של שינוי הדוגמוֹת. בתקופה האחרונה, מאמצע שנות השמונים, הפלורליזם והאינדיבידואליזם בקיבוץ הם כבר הנורמה ההגמונית. נקודת המוצא התיאורטית והמתודה לבחינת הספרות הנחקרת היא התיאוריה הפורמליסטית-סטרוקטורליסטית והמתודות של שקלובסקי, מוקרבסקי ויאקובסון. מתחום הפילוסופיה וסוציולוגיה איעזר בתיאוריית השימוש בשפה של ויטגנשטיין ושדות השיח של בורדייה ופוקו. דרך בחינת דוגמאות מתוך שלוש התקופות של יצירת שחם, אחלץ את המבנה והמרכיבים החתרניים של היצירה הספרותית המוקדמת ושפתה ואבדוק את תהליך הפיכתם לנורמטיביים בהביטוס ובשדה השיח הקיבוצי. בסיכומו של דבר אענה על השאלה האם על בסיס ביטויים אלה בספרות הקיבוצית ניתן לומר כי השינויים שחלו בקיבוץ היו פרי של התפתחות טבעית, אימננטית, הטמונה ב'גנטיקה' הבסיסית של הקיבוץ, או שמא, כפי שחברי קיבוץ רבים מנסים להסביר, נורמות החיים שמחוץ לקיבוץ כופפו את חומות ההגנה הקיבוציות והביאו על הקיבוץ את השינויים בעל כורחו.